《大江东去 其四 春日喜雪，次东坡韵》
明代·夏言

新春前后，见三白、真是皇家瑞物。万里江山同一色，晃漾银城铁壁。

田父增欢，都人咸喜，相庆今年雪。琼楼玉宇，望中掩映雄杰。

长安景色堪夸，指瑶林琪树，依稀梅发。寂寂千山飞鸟静，野径人踪稀灭。

素夺鸥群，皓迷鹤屿，翠失长松发。元宵节近，交光应待明月。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。